ধীরে ধীরে লাল হয়ে উঠছিলো প্রমথর মুখ। সারা জীবন ধরে মেয়েদের পুজো পেয়ে আসা মানুষ তিনি। মেয়েদের মধ্যে নিজের কদর তাঁর ভালো করেই জানা আছে। কোনও মেয়ে, বিশেষ করে ফরিদার মতন অত্যন্ত সাধারণ ঘর থেকে উঠে আসা মেয়ে যে তাঁকে এইভাবে সরাসরি প্রত্যাখ্যান করতে পারে সে কথা তাঁর দূরতম কল্পনাতেও আসেনি। খানিকক্ষণ তার দিকে তাকিয়ে থেকে নিচু গলায় হিসহিস করে তিনি বললেন, "আই নো হু ইওর মাস্টারমশাই ইজ। শোভন মণ্ডল, তাই না! আমাদের একই ব্যাচ। আমি প্রেসিডেন্সি আর ও এই ধ্যাধধেড়ে সুন্দরনগর ইউনিভার্সিটি। এম এ শেষ করে, আই ফ্লু টু কেমব্রিজ, অ্যাণ্ড দ্যাট ভিলেজ বাম্পকিন, আমার থেকে প্রায় দশ পার্সেন্ট মার্কস বেশি স্কোর করেও, হি ওয়েন্ট ব্যাক টু হিজ রাস্টিক, ভালগার লাইফ। শোভন, দা গ্রেট রিফর্মার! হাঃ! দা গ্রেটেস্ট ফুল অব দা ব্যাচ! নিজেকে তো শেষ করেছেই, এখন আরও একটা ব্রাইট কেরিয়ারকে নষ্ট করবার ষড়যন্ত্র করেছে ওখানে বসে বসে। ইউ আর বিইং ব্রেইনওয়াশড। নাহলে, একটা ব্রাইট ফিউচারকে ছেড়ে কেউ ওই প্রিহিস্টোরিক সেটিংয়ে পার্মানেন্টলি ফিরে যেতে চাইতে পারে না। বাট নো। আই ওন্ট অ্যালাউ দ্যাট। -----আই ক্যানট।"